30/01/2020 | Administración LocalMunicipal
Arteixo
Urbanismo
Normativa e Ordenanzas do Plan Especial de Infraestructuras e Dotacións para a construcción dunha piscina pública en Meicende

A N U N C I O Mediante acordo do Pleno da Corporación de data 31/10/2018 outorgouse a aprobación definitiva ao Plan Especial de Infraestructuras e Dotacións para a construcción dunha piscina pública en Meicende e a catalogación do lavadoiro de Meicende, a tenor do documento para aprobación definitiva asinado polo equipo redactor formado por don William Arthur Benali Membibre, dona Maria Gina Chattou Lyubomirova e don Julio Humberto Heiko Scutaru Mireles e presentado no Rexistro Xeral do Concello en data 22/10/2018. No DOG n.º 228, de data 29/11/2018, publicouse anuncio relativo a dita aprobación definitiva. Por Resolución da Dirección Xeral de Ordenación do Territorio e Urbanismo procedeuse á inscrición do referido Plan Especial no Rexistro de Planeamento Urbanístico de Galicia en data 30/01/2019 baixo o número de rexistro RPG 00001/2019. Aos efectos de dar cumprimento ao artigo 82 da LSG e 199 do seu Regulamento procédese á publicación da Normativa e Ordenanzas do Plan Especial. << 5.–NORMATIVA 5.1. NORMAS XERAIS 5.1.1. OBXECTO E NATUREZA DO PLAN ESPECIAL Formulase o presente Plan Especial de infraestruturas e dotacións co obxecto de cualificar e ordenar unha parcela dotacional e establecer as determinacións precisas que permitan a construción dun equipamento destinado a piscina cuberta, cumprindo as esixencias legais en materia urbanística e garantindo a axeitada inserción da instalación prevista no medio territorial existente. O Plan especial formúlase segundo á posibilidade que outorga o artigo 70 da Lei 2/2016, do solo de Galicia.5.1.2. ÁMBITO DE APLICACIÓN. O ámbito de aplicación deste Plan especial correspóndese cunha parte das parcelas catastrais n.º 194, 201 do polígono 64 e parte da parcela 001400700NH49G do termo municipal de Arteixo. Identifícase nos correspondentes Planos de Ordenación nas súas diferentes escalas.5.1.3. VIXENCIA. A súa vixencia será indefinida ata a súa revisión ou a súa derrogación por un documento urbanístico de rango superior.5.1.4. RÉXIME URBANÍSTICO APLICABLE. O réxime urbanístico aplicable é o do solo rústico de protección de augas e infraestruturas definidos na Lei 2/2016 do solo de Galicia, sen prexuízo de maiores limitacións establecidas no planeamento municipal vixente.5.1.5. INSTRUMENTOS DE DESENVOLVEMENTO. O Plan especial desenvolverase mediante un proxecto que defina as obras de edificación, instalacións e acondicionamento previstas. Poderanse formular proxectos cuxa pretensión e determinacións sexan específicos por mor da súa singularidade ou tramitación ante organismos sectoriais. Os proxectos deberán detallar e programar as intervencións coa precisión necesaria para que podan ser executadas por técnicos distintos do autor do mesmo. Os proxectos non poderán modificar as previsións deste Plan especial sen prexuízo das adaptacións a nivel de detalle xurdidas pola realidade física e topográfica.5.2. NORMAS DE USO.5.2.1. XENERALIDADES. O uso e actividade previsto no ámbito do Plan especial é o de dotación deportiva en congruencia co destino e cualificación de sistema xeral de equipamento de interese público e social, non previsto nas Normas Subsidiarias de planeamento de Arteixo.5.2.2. USOS PORMENORIZADOS. O Plan especial establece os seguintes usos pormenorizados dentro do ámbito: – Zona edificable. Constitúe a parte da parcela dotacional sobre a cal se contempla a construción dun edificio deportivo. A área non ocupada pola edificación recibirá un tratamento axardinado ou, no seu caso, pavimentado, ao obxecto de conforma-los accesos ao edificio, ou, se fose o caso, prazas de aparcamento. – Zona de viario. É a zona de acceso peonil e rodado e aparcamento de vehículos, autobuses e bicicletas dos usuarios da instalación. Non se contempla nesta zona ningún tipo de edificación, mais poderán establecerse instalacións complementarias ás infraestruturas de telecomunicacións tales como armarios de distribución, casetas en superficie, antenas ou calquera outro equipamento análogo. – Zona verde. Comprende a parte da parcela destinada a parque, xardín, e espazos de estancia ao aire libre. Non se contempla nesta zona ningún tipo de edificación nin de urbanización, agás aquelas mínimas actuacións encamiñadas ao establecemento de percorridos peonís e zonas de estancia para os usuarios da dotación.5.3. NORMAS DE ACONDICIONAMENTO E OBRAS ORDINARIAS.5.3.1. XENERALIDADES.1) Enténdese por obras de acondicionamento e obras ordinarias aquelas actuacións que requiren a posta en obra de materiais e técnicas para o acondicionamento dos terreos, do viario previsto así como os espazos libres ou de recreo dotados de instalacións de servizos e elementos de xardinería.2) As obras realizarase segundo o contido dos proxectos que a tal efecto se redacten seguindo as determinacións do presente Plan especial. Estarase ao disposto no apartado 4.1.5. sobre contido e documentación.3) Os proxectos de redes públicas tramitaranse e aprobaranse segundo o disposto na lexislación urbanística. Serán informados polas administracións sectoriais que exerzan as súas competencias na actuación.4) Os materiais a empregar no acondicionamento da parcela serán duradeiros, evitando os de alto impacto ambiental e incrementando os que conten con etiquetas ecolóxicas, os naturais, os renovables, os de menor consumo enerxético na súa fabricación e posta en obra, produción e transporte, baixos niveis de CO2 embebido dende a orixe, ou reciclados ou reutilizados. Na elección das cores dos pavimentos terase en conta o efecto albedo, sempre tendo en conta a integración paisaxística.5) O plan de xestión de residuos da obra conterá as prescricións necesarias para maximizar, por esta orde: a redución na xeración de residuos, a reutilización dos materiais, a súa reciclaxe e a valorización dos mesmos, velando por unha axeitada separación en orixe e limpeza da obra como base para acadar estes obxectivos.6) Nas obras de recheo e acondicionamento do terreo empregaranse, residuos inertes de procedencia externa, como poden ser áridos reciclados, sempre que cumpran os requisitos técnicos e legais para este uso conforme á regulamentación.7) Entre as técnicas construtivas que se empreguen favoreceranse aquelas que posibiliten a reciclaxe/ desmontaxe.8) Evitarase a propagación de especies exóticas invasoras a través do control das actuacións asociadas aos movementos de terras e á eliminación da vexetación necesaria para o acondicionamento do ámbito.9) Previo ao comezo das obras de acondicionamento da parcela procederase á sinalización e balizamento do lavadoiro protexido.5.3.2. CONDICIÓNS E TRATAMENTO DA REDE VIARIA.1) Na rede viaria cumpriranse as condicións establecidas pola normativa vixente en materia de accesibilidade.2) A rede viaria permitirá o acceso ao edificio a través dun itinerario peonil accesible, segundo a antedita normativa.3) Establecerase un itinerario peonil que comunique o nivel do viario de acceso co camiño do Encoro polo lado norte da parcela edificada.4) Os pavimentos deseñaranse e calcularanse tendo en conta as solicitacións ás que estarán sometidos, en virtude da zonificación proposta no Plan especial (peonil, mixto, aparcadoiro,.). No deseño de pavimentos terase en especial consideración as calidades para a súa adaptación e integración nas condicións naturais e de uso. Procurarase que os pavimentos acaden un elevado porcentaxe de absorción hidráulica para evitar escorrentas superficiais e racionaliza-las redes de recollida de augas pluviais. No viario de carácter peonil prohíbense expresamente os pavimento continuos ou descontinuos impermeábeis como aglomerado asfáltico, formigón, baldosas, lousas, etc. Nas zonas de aparcadoiro considérase necesario o emprego de pezas colocadas en seco (lastro), cuxas características de colocación e deseño favorezan o crecemento dun tapiz vexetal entre os seus ocos ou xuntas. As cores dos pavimentos deberán ser xustificadas no correspondente proxecto técnico seguindo o principio de adaptación ao contexto rural ou natural e tendo en conta o efecto albedo.5) Os tipos de materiais e técnicas de colocación responderán a un criterio funcional, mediante o cal sexa fácil destinguir as diferentes zonas ou funcións da rede viaria.6) Os elementos auxiliares e complementarios da rede viaria (mobiliario, sinalización, etc.), dotaranse e deseñaranse de forma racional, sen excesos nin reiteracións. Realizaranse con técnicas e materiais duradeiros, de fácil integración e resistencia ao medio. Os proxectos xustificarán o deseño e colocación deste tipo de dotación auxiliar.7) Nos elementos de contención necesarios para a execución do viario empregaranse sistemas construtivos que acaden un alto grao de integración paisaxística. As cores e materiais serán axeitados á contorna rústica, permitindo a incorporación de vexetación.8) Os noiros necesarios para a execución do viario non invadirán a liña de inundabilidade T500 do Rego de Pastoriza, representada nos planos de ordenación.5.3.3. CONDICIÓNS DAS INFRAESTRUTURAS DE SERVIZOS TÉCNICOS.1) O presente Plan especial establece a necesidade de dotar á parcela das necesarias infraestruturas de servizos para o seu normal funcionamento: – Subministro de auga – Evacuación de augas residuais – Subministro de electricidade – Alumeado público – Subministro de gas – Acceso ás telecomunicacións – Punto de recollida de residuos sólidos urbanos 2) O subministro realizarase dende os distintos puntos de acometida das redes existentes. Tódalas redes chegarán ás zonas requiridas enterradas baixo a rede viaria pública. Os proxectos de obras deberán xustificar a conveniencia de cada infraestrutura, establecendo os criterios de cálculo e deseño e contemplando a necesidade de conexión cos puntos de acometida.3) O alumeado público establecerase na zona de viario público. A iluminación do espazo público realizarase con racionalidade e evitando a contaminación luminosa, así como a xeración dun punto de atracción lumínica por parte de espectadores externos A tal efecto coidarase a cor e dirección do alumeado e axustaranse os niveis de iluminación aos mínimos necesarios segundo os usos. O alumeado empregará como fonte enerxética a enerxía solar, a través de luminarias solares con lámpadas LED, que preferentemente incorporarán sistemas de eficiencia no acendido/apagado como célula fotoeléctrica, detectores de presenza ou sistemas de regulación da intensidade.4) Contémplase subministro de auga para a protección contra incendios, así como para a dotación de auga sanitaria do edificio previsto.5) O Plan especial contempla a conexión á rede pública de saneamento das augas residuais xeradas no edificio.6) Recolleranse as augas pluviais unicamente na zona viaria, vertendo augas abaixo ao rego do Embalse. Non se contemplará recollida de pluviais na zona verde.5.3.4. CONDICIÓNS DE AXARDINAMENTO E MOBILIARIO NAS ÁREAS AXARDINADAS E ZONA VERDE.1) Os espazos non ocupados pola edificación na zona edificable serán tratados mediante o emprego de pavimentos, especies vexetais e mobiliario adaptado ás funcións propias da dotación planeada, tendo en conta a particularidade do colectivo usuario. Os espazos pavimentados deseñaranse con racionalidade. Utilizaranse pavimentos permeables, preferentemente térreos, de madeira e pedra ou artificiais colocados en seco e deixando espazo entre a súas xuntas para facilita-la súa integración e mellora-las condicións drenantes.2) A área cualificada como zona verde conservará a pradaría e o bosquete de ribeira asociado á liña de escorrenta do Rego de Pastoriza. Implantarase nova vexetación nas áreas sinaladas no plano de ordenación, co obxecto de acadar a integración paisaxística dos noiros e traseiras da edificación, o amortecemento acústico e a integración do patrimonio protexido. Nesta zona unicamente admítense itinerarios peonís ou sendas con pavimentos naturais e filtrantes dotados dun mobiliario mínimo e axustado as necesidades como bancos e pequenos recunchos para o descanso. Establecerase na zona verde un itinerario peonil accesible segundo a normativa vixente en materia de accesibilidade de conexión entre a Travesía de Meicende e o camiño do Encoro, procurando unha axeitada integración na topografía.3) As especies vexetais de nova implantación na zona verde e nas zonas axardinadas escolleranse baixo criterios funcionais, formais e ecolóxicos dentro do abano de especies de bosque de ribeira e bosque autóctono ou naturalizado en Galicia (ameneiro, salgueiro, bidueiro, freixo, abeleira, carballo, castiñeiro, sobreira, faia, etc.). Buscarase a complexidade nas masas vexetais, a través da mestura de diferentes especies e portes, e empregando especies de folla perenne (loureiro, acivro, teixo, piñeiro bravo, érvedo, etc.), nos casos en que sexa precisa a creación de pantallas vexetais ou a ocultación de elementos.5.4. NORMAS DE EDIFICACIÓN.5.4.1. USO PREVISTO. O edificio a construír será de uso deportivo, consistente nunha piscina cuberta e ximnasio, dotado dun programa funcional que resolva o desenvolvemento de dita actividade deportiva, mediante as dependencias e os servizos necesarios (vestiarios, salas de entreno, etc.), así como os espazos técnicos necesarios para as instalacións. Poderá contemplarse o uso aparcamento.5.4.2. TIPOLOXÍA EDIFICATORIA. Segundo o uso e utilización prevista, contémplase un edificio de características arquitectónicas singulares, cuxas dimensións e proporción virán dadas como consecuencia dun programa de necesidades que pretende dar cobertura a un mínimo de 650 usuarios. O seu deseño será libre, mais encadrado nunha proposta arquitectónica de calidade, con referencias ao lugar, a topografía e á paisaxe. Dadas as características do edificio, cuxas necesidades espaciais demandaría un volume de gran tamaño, e en consonancia co disposto no artigo 39c) da Lei 2/2016, deberase contemplar a descomposición do mesmo en volumes, adaptándose estes ao desnivel natural do terreo e así evitar impactos visuais.5.4.3. ALTURA DO EDIFICIO. – Altura máxima. –Limítase a altura máxima a 7,00 metros, medidos no punto medio da cada fachada dende o nivel do chan ata o arranque da cuberta. – Altura de coroación. –Limítase a altura de coroación do edificio a 9,00 metros, medidos dende o nivel do chan ata o punto máis elevado da cuberta do edificio. – Forma e acabado da cuberta. –A cuberta será plana, con tratamento axardinado ou ben transitable. De non seren posible estas solucións poderá recorrerse a planos inclinados. Neste caso, e dada a súa exposición visual, a cuberta recibirá un tratamento que acade os niveis de calidade estética das fachadas, non será propicia á acumulación de lixo e permitirá a súa limpeza cotiá. No caso de executar unha cuberta plana, considérase altura de coroación á altura dun peto perimetral que impida a caída de persoas. – Elementos que poden sobresaír por riba da altura de coroación: Unicamente poderán sobresaír, sempre de forma puntual, elementos vinculados a instalacións técnicas do edificio, como elementos de ventilación forzada, volume de ascensor, pararraios, aire acondicionado, captadores de enerxía, etc.5.4.4. OCUPACIÓN MÁXIMA. A superficie de solo ocupada pola edificación en planta limítase a 3.500 m². Esta ocupación concretarase exclusivamente na “zona edificable”, conforme á zonificación proposta polo Plan. Enténdese por ocupación a superficie de solo resultado da proxección vertical da superficie edificada en calquera das plantas do edificio.5.4.5. SUPERFICIE EDIFICABLE. A superficie edificable do edificio será de 3.500 m². 5.4.6. PLANTAS PERMITIDAS. Conforme ao cumprimento da altura máxima, o edificio poderá desenvolver dúas plantas sobre rasante. Permítese a construción de soto e/ou semisoto, coas limitacións de uso establecidas no planeamento municipal e na lexislación sectorial que regule o uso e actividade prevista para o edificio.5.4.7. SEPARACIÓN DO EDIFICIO AOS LINDEIROS CON OUTRAS PARCELAS E PECHES.1) A edificación terá condición de illada. A condición de edificio illado esixe a separación aos lindes con outras parcelas. Dita separación será de, polo menos, 5,00 metros. Conforme á zonificación proposta, a separación cómprese en calquera punto da “zona edificable”. 2) A altura máxima dos peches será de 1,50m. Estes serán, ben de tipo vexetal, ou ben diáfanos, acordes co edificio e de materiais e cores axeitados ao entorno. Evitaranse os peches de fábrica, que unicamente poderán conformar zócalos de 0,50m de altura.5.4.8. CONDICIÓNS DE INTEGRACIÓN E DE REMATE. A singularidade do edificio esixe a consideración de aquelas cuestións que afecten á imaxe final do edificio e a súa integración nun medio rural alterado, mais con elementos naturais e artificiais de interese. Neste senso, considérase que o edificio debe contribuír a dignificar unha imaxe hoxe en día alterada polas edificacións circundantes. A edificación implantarase na topografía mediante o seu soterramento no lado noroeste, en contacto co viario e descenderá adaptándose ao desnivel natural do terreo. Buscarase una imaxe que evite a formación dun volume único de gran tamaño, conforme o expresado no apartado 4.4.2. A profundidade límite de escavación do edificio situarase na cota 83,00 m, por riba do nivel máximo de enchenta do encoro. A Memoria do Proxecto xustificará a elección de materiais, buscándose aqueles materiais de acabado nos que a textura e cor se integren cos predominantes na paisaxe. Descartaranse aqueles de acabado brillante ou que reflictan en exceso a luz e a imaxe. Admítese a utilización de metais que co tempo adquiran unha pátina sen brillo, coma o cobre, o zinc e o aceiro oxidable ou aceiro cortén. As cores deberán ser xustificadas no correspondente proxecto técnico seguindo o principio de adaptación ao contexto rural ou natural e tendo en conta o efecto albedo para a redución pasiva da demanda enerxética. Os ocos e xanelas deseñaranse con criterios de racionalidade tendo en conta as posibilidades de acadar vistas cara a lámina de auga do encoro ou cara a vexetación de ribeira da liña de escorrenta.5.4.9. CONDICIÓNS RELATIVAS AO METABOLISMO URBANO E EFICIENCIA AMBIENTAL: AFORRO NO CONSUMO DE MATERIAIS, ENERXÍA, AUGA, REDUCIÓN DOS RESIDUOS E EMPREGO DE ENERXÍAS RENOVABLES.1) Os materiais a empregar na edificación serán duradeiros, evitando os de alto impacto ambiental e incrementando os que conten con etiquetas ecolóxicas, os naturais, os renovables, os de menor consumo enerxético na súa fabricación e posta en obra, produción e transporte, baixos niveis de CO2 embebido dende a orixe, ou reciclados ou reutilizados.2) O plan de xestión de residuos da obra conterá as prescricións necesarias para maximizar, por esta orde: a redución na xeración de residuos, a reutilización dos materiais, a súa reciclaxe e a valorización dos mesmos, velando por unha axeitada separación en orixe e limpeza da obra como base para acadar estes obxectivos.3) Entre as técnicas construtivas que se empreguen favoreceranse aquelas que posibiliten a reciclaxe/ desmontaxe.4) Minimizaranse os custos de execución e mantemento do edificio.5) A edificación que se proxecte integrará estratexias de eco arquitectura ou arquitectura sustentable que con leven a redución dos consumos enerxéticos e de auga, así como o emprego de enerxías renovables. A tal efecto integraranse no proxecto os seguintes criterios ou medidas: – Redución pasiva de demandas. Procurarase o bo comportamento bioclimático do edificio, considerando as mellores posibilidades de orientación e luz natural nos locais, a compactidade dos volumes e o control de ganancias solares, así como solucións construtivas da envolvente que permitan un uso racional da enerxía e a redución do risco de aparición de humidades ao longo da vida útil do edificio. Na elección das cores dos cerramentos do edificio terase en conta o efecto albedo, sen prexuízo do criterio da integración paisaxística. – Implantación de enerxías renovables. Unha parte das necesidades térmicas do edificio cubrirase mediante a incorporación de sistemas de aproveitamento de calor renovable ou residual (enerxía solar térmica, coxeneración termo-eléctrica, xeointercambio ou biomasa térmica), en concordancia coa normativa correspondente. Una parte das necesidades de electricidade do edificio deberán ser cubertas por medio da enerxía solar fotovoltaica ou microcoxeneración. – Aforro e eficiencia das instalacións. Implantaranse instalacións de calefacción e climatización con deseño de redes e prestacións altamente eficientes (caldeiras de alto rendemento, sistemas de recuperación de enerxía, microcoxeneración, captadores solares, etc.), que incidan no aforro enerxético e na redución de emisións de CO2, conforme á normativa vixente. En canto ao uso da auga, teranse en conta sistemas avanzados de tratamento e filtración da auga da piscina que permitan reducir o número de renovacións, a posibilidade de reutilización de augas grises nos inodoros, da acumulación da auga de rebosadoiros e reposicións da piscina, así como da captación da auga de choiva para a rega. A grifería de duchas, lavabos e inodoros optimizará o consumo de auga, a través de dispositivos eficientes, como dispositivos temporizados, termostáticos, fluxores, reguladores de caudal, pulsadores interrumpibles en inodoros, etc.). Na iluminación empregaranse sistemas que permitan axustar o acendido ao uso real do espazo, como poden ser os sistemas de presenza, temporizadores ou sistemas de regulación que aproveiten a luz natural. As lámparas e luminarias serán de baixo consumo.5.5. PREVISIÓN DE PRAZAS DE APARCAMENTO. – Conforme á regulación do uso deportivo das Normas Subsidiarias de planeamento de Arteixo, a edificación debe contar un mínimo de 1 praza de aparcamento cada 100 m² de superficie construída. Resérvanse, así, 35 prazas de aparcamento no viario. – Resérvanse dúas prazas de aparcamento para persoas con mobilidade reducida, superando así, a proporción mínima que establece a Orden VIV/561/2010 de 1 cada 40 prazas ou fracción. – Establecerase un mínimo de 2 prazas de aparcamento para autobuses e de 20 prazas para bicicletas. Estes conceptos serán concretados no correspondente proxecto de edificación, o cal deberá incluír o deseño pormenorizado da zona denominada “Viario” prevista no presente Plan especial.5.6. NORMAS DE PROTECCIÓN DO PATRIMONIO.5.6.1. RÉXIME DE PROTECCIÓN DOS BENS CATALOGADOS.1) O ben incluído no Catálogo de Patrimonio que complementa o presente plan especial, así como os terreos incluídos no seu contorno de protección, quedan sometidos ao réxime de protección e conservación que establece a Lei 5/2016 do patrimonio cultural de Galicia.2) Conforme o artigo 42.3 de dita lei, no grao de protección ambiental asignado ao elemento, son autorizables as seguintes actuacións: “3. Actuacións autorizables en bens con protección ambiental: a) As de investigación, mantemento, conservación, consolidación, restauración, rehabilitación e reestruturación parcial ou total. b) As de ampliación, sempre que non supoñan unha deterioración ou destrución dos valores culturais que aconsellaron a súa protección.4. En cada nivel de protección poderá ser autorizado excepcionalmente pola consellaría competente en materia de patrimonio cultural outro tipo de intervencións distinto ao establecido de forma xeral, nos casos en que se analicen de forma pormenorizada as características e condicións de conservación do ben e o seu contorno de protección, os valores culturais protexidos e as melloras funcionáis, sempre que o proxecto de intervención xustifique a súa conveniencia en prol dun maior beneficio para o conxunto do patrimonio cultural de Galicia.” 5.6.2. CONDICIÓNS DE INTEGRACIÓN DO BEN. Reforzarase a pantalla vexetal natural existente en torno ao ben catalogado con respecto da zona edificable.5.6.3. MEDIDAS CAUTELARES EN RELACIÓN ÁS OBRAS. Previamente ao comezo das obras de acondicionamento e construción da parcela, procederase á sinalización e balización do ben, que se manterá ata a finalización do proceso.5.7. NORMAS DE PROTECCIÓN FRONTE AO RUÍDO DAS ESTRADAS. Para a execución de obras e instalacións no contorno das estradas autonómicas, establécese como requisito previo ó outorgamento da licenza municipal a realización dos estudos necesarios para a determinación dos niveis sonoros esperables, así como para o establecemento das limitacións á edificabilidade ou da obrigatoriedade de dispor dos medios de protección acústica necesarios, en caso de superarse os umbrais recomendados, segundo o establecido na normativa básica estatal en materia de ruído ou na correspondente normativa autonómica de desenvolvemento. >> Arteixo, 27 de xaneiro de 2020. Asina dixitalmente na data do documento electrónico.–O concelleiro delegado en materia de Urbanismo, Luis Alberto Castro Calvete (P. D. Decreto n.º 1603/2019, de data 01/07/2019, modificado polo Decreto n.º 2842/2019, de data 23/11/2019)